4. sz. melléklet

HÓDMEZŐVÁSÁRHELYI SZAKKÉPZÉSI CENTRUM
EÖTVÖS JÓZSEF SZAKKÉPZŐ ISKOLÁJA


TANKÖNYVTÁRI SZABÁLYZAT


Az iskola biztosítja, hogy a tanuló az iskolai tankönyvellátás keretében jusson hozzá a tankönyvhöz.

Az iskolai tankönyvrendelésnek az iskolától történő tankönyvkölcsönzés, használt tankönyvek biztosítása, illetőleg tankönyvek megvásárlásához nyújtott pénzbeli támogatás útján - mely tankönyvek átvételét a jogosult aláírásával igazolja -, biztosítania kell, hogy a tankönyvek ingyenesen álljanak rendelkezésre a nappali rendszerű iskolai oktatásban részt vevő minden olyan tanuló részére, aki:
- a jogszabályban meghatározottaknak megfelel, és azt határidőre igazolja
- az ingyenes ellátást a megadott határidőig kérelmezi
- a tankönyrendelő lapot hiánytalanul kitöltve, aláírva benyújtja.

Az iskolától történő tankönyv-kölcsönzés során használt és új tankönyvek ingyenesen állnak a tanulók rendelkezésére. Rászoruló, de - az érvényben lévő rendelkezések szerint- ingyenes tankönyvellátásra nem jogosult tanulók, valamint más tanulók a jogosult tanulók igényeinek kielégítése után a könyvtárban lévő példányok mennyiségének függvényében kölcsönözhetnek tankönyveket.

I. Jogszabályi rendelkezések a tankönyvi ellátás rendjéről:
- a tankönyvpiac rendjéről szóló 2001. XXXVII. törvény (módosítva 2011. november és 2012. július),
- 23/2004 (VIII.27.) OM rendelet a tankönyvvé nyilvánítás, a tankönyvtámogatás, valamint az iskolai tankönyvellátás rendjéről
- 2011. CXC. törvény a nemzeti köznevelésről
- 2012. évi CXXV. törvény a tankönyvpiac rendjéről szóló 2001. évi XXXVII. törvény módosításáról
- 20/2012. EMMI rendelet a nevelési- oktatási intézmények működéséről és a köznevelési intézmények névhasználatáról
Az Oktatási Hivatal teszi közzé a tankönyvek hivatalos jegyzékét, amelyet folyamatosan felülvizsgál és frissít. Az oktatási intézmények számára rendelhető tankönyvek listája és ismertetése elérhető a következő címen: http://www.tankonyv.info.hu

Az iskolai könyvtár feladata a tanulók tankönyvhöz jutásának biztosításán túl a Nemzeti Köznevelési Törvény alábbi paragrafusának biztosítása:
63. § (1) A pedagógust munkakörével összefüggésben megilleti az a jog, hogy
i) az iskola könyvtárán keresztül használatra megkapja a munkájához szükséges tankönyveket, tanári segédkönyveket.

II. Iskolánk könyvtárában a tankönyvek biztosításának módja
Könyvtárunk közreműködik az iskolai tankönyvellátás megszervezésében, lebonyolításában. Az iskola a tankönyvrendelésre vonatkozó szerződést rendeletben meghatározott időig megköti a Könyvtárellátóval.
A könyvtárostanár közreműködik a tankönyvrendelés előkészítésében. A tanuló számára megrendelni kívánt tankönyvek listáján a szülő aláírásával igazolja, hogy mely könyveket kívánja megrendelni, valamint amennyiben a tanuló ingyenes tankönyvellátásra nem jogosult, vállalja, hogy az általa megrendelt tankönyvek árát kifizeti. A hivatalos, végleges jegyzékből kiválasztott tankönyvek megrendelését az Oktatási Hivatal által felügyelt elektronikus TAR rendszerben kell feladni. Az iskolán belüli tankönyvellátás feladatainak biztosítására az igazgató tankönyvfelelőst jelöl ki.
A könyvtáros figyelemmel kíséri az ingyenes tankönyvellátásra jogosultak számának alakulását, és ennek megfelelően a könyvtárból kölcsönözhető használt tartós tankönyvek példányszámát.
Iskolai könyvtári állományába veszi az ingyenes tankönyvellátásra jogosult tanulók számára beszerzett tartós tankönyveket, azokat külön gyűjteményként kezelve leltári nyilvántartásba veszi. A tankönyvek a könyvtári nyilvántartásban való rögzítés és könyvtári bélyegzés után kölcsönözhetők.
A könyvtáros tanár elkészíti és közzéteszi azon tankönyvek, tartós tankönyvek jegyzékét, amelyek a könyvtárból kölcsönözhetők.
Az iskola részére tankönyvtámogatás céljára juttatott összegnek legalább huszonöt százalékát tartós tankönyv, illetve ajánlott és kötelező olvasmányok vásárlására kell fordítani. Tartós használatra készült tankönyv az a tankönyv, amely tartalma és kivitele alapján alkalmas arra, hogy a tanulók több tanévben használják, feltéve, hogy a kiadó a tankönyvvé nyilvánítási eljárásban vállalja - atlasz esetén legalább három évre, tankönyv, szöveggyűjtemény, szótár, kislexikon esetén legalább öt évre - a tankönyv változatlan kiadását.
Az iskolai könyvtár feladata egész évben biztosítani a tankönyvellátást kölcsönzés formájában. Ennek feltétele, hogy az anyagi fedezet rendelkezésre álljon, lehetőség legyen az új NAT-nak való megfelelés miatti nagy mennyiségű új tankönyv beszerzésére.

A tankönyvek kölcsönzési ideje
- több évfolyamon használt tankönyvek esetén: legfeljebb négy év,
- egy évfolyamon használt tankönyvek esetén: az adott tanév (szeptember 1. - június 15.)
A tankönyvet addig az időpontig kell a tanuló részére biztosítani, ameddig az adott tantárgyból a helyi tanterv alapján a felkészítés folyik.

Amennyiben az ingyenes tankönyvtámogatás révén kapott tankönyvet a tanuló nem használja folyamatosan, a tanév végén június 15-ig minden kölcsönzésben lévő dokumentumot vissza kell juttatnia az iskolai könyvtárba.

A kölcsönzés rendje
Az ingyenes tankönyvellátásra jogosult tanulók a tanév során használt tartós tankönyveket és segédkönyveket szeptemberben a könyvtárból kölcsönzik. A kikölcsönzött tartós tankönyveket a többi kölcsönzéshez hasonlóan számítógépen/egyedi átvételi elismervényen tartjuk nyilván. A belépési nyilatkozat/átvételi elismervény aláírásával a felhasználó elfogadja a számítógépes/egyedi nyilvántartás tényét, valamint vállalja, hogy a kölcsönzött dokumentumért anyagi felelősséggel tartozik, és hogy azt visszaszolgáltatja a könyvtárnak.
A diákok a tanév befejezése előtt, legkésőbb június 15-ig kötelesek a tanév elején, illetve tanév közben felvett tankönyveket a könyvtárban leadni.
A tanuló, illetve a kiskorú tanuló szülője köteles a kölcsönzött tankönyv elvesztéséből, megrongálásából származó kárt az iskola házirendjében meghatározottak szerint az iskolának megtéríteni. Nem kell megtérítenie a tankönyv, munkatankönyv stb. rendeltetésszerű használatából származó értékcsökkenést.
A tanuló saját tulajdonát képezik a számára ingyenesen - a pénzügyi támogatás keretében, a tankönyvek átvételét igazolva - átvett munkafüzetek, feladatgyűjtemények, idegen nyelvi tankönyvek. Ezeket nem kell a könyvtárba visszaszolgáltatnia.

Kártérítés
Az ingyenes tankönyvtámogatásra jogosult tanuló a könyvtári állományba vett tankönyvet köteles megőrizni és rendeltetésszerűen használni. Ebből fakadóan elvárható tőle, hogy az általa használt tankönyv legalább négy évig használható állapotban legyen. Az elhasználódás mértéke ennek megfelelően:
az első év végére legfeljebb 25%-os
a második év végére legfeljebb 50%-os
a harmadik év végére legfeljebb 75%-os
a negyedik év végére 100%-os lehet.
Amennyiben a tanuló az iskolai könyvtárból tankönyvet, tartós tankönyvet kölcsönöz, a tanuló, illetve a kiskorú tanuló szülője köteles a tankönyv elvesztéséből, megrongálásából származó kárt az iskolának megtéríteni:

A kártérítés módjai
- ugyanolyan könyv beszerzése
- anyagi kártérítés az igazgató írásos határozatára.
Abban az esetben, ha az elhasználódás mértéke a megengedettnél indokolatlanul nagyobb, a tanulónak a tankönyv átvételekor érvényes vételárának megfelelő hányadát kell kifizetnie. A tankönyvkölcsönzéssel, a tankönyv elvesztésével, megrongálásával okozott kár megtérítésével, a kártérítési kötelezettség mérséklésével, illetve elengedésével kapcsolatban a szülő által benyújtott kérelem elbírálása az igazgató hatásköre.
A tankönyvek rongálásából eredő kártérítési összeget tankönyvek és segédkönyvek beszerzésére kell fordítani.

Amennyiben a tanuló iskolát vált, a könyvtárból kölcsönzött tankönyv(ek)et köteles visszaadni.
Az iskolai tankönyvellátás rendjének kialakításánál a diákönkormányzatot véleményezési jog illeti meg.
